**ALTMANN, Gejza, RNDr.** – pedagóg, prírodovedec, univerzitný profesor - meno a profesia

(2. august 1923 Kežmarok – 20. august 2012 Saarbrücken v Nemecku) - dátum narodenia a úmrtia

Vyrastal v rodine Gézu Altmanna staršieho, od roku 1920 stredoškolského profesora prírodných vied, chémie, matematiky a fyziky a v rokoch 1940 – 1944 riaditeľa Nemeckého evanjelického dištriktuálneho reálneho gymnázia v Kežmarku. Byt riaditeľa sa nachádzal v účelovo postavenom poschodovom dome na dnešnej Ulici Dr. Fischera č. 1. (Po roku 1945 v ňom bývajú farári miestneho evanjelického cirkevného zboru.)

Géza Altmann mladší zmaturoval na nemeckom gymnáziu v školskom roku 1942/1943. Bol to predposledný rok existencie nemeckého gymnázia, v ktorom sa po Slovenskom národnom povstaní v septembri 1944 následkom evakuácie nemeckých žiakov a profesorov prestalo vyučovať a po skončení II. svetovej vojny v roku 1945 bolo zrušené, budova bola skonfiškovaná, hoci bola majetkom miestnej evanjelickej cirkvi – vrátila sa jej až po novembrovej revolúcii 1989.

Géza Altmann po maturite odišiel do Protektorátu Čechy – Morava a začal študovať prírodné vedy na Nemeckej Karlovej univerzite v Prahe, avšak po skončení II. svetovej vojny spolu s otcom obnovené Československo opustil a pokračoval v univerzitných štúdiách v nemeckom Erlangene. Od začiatku sa venoval výskumu včiel, čo bolo prekvapujúce, pretože bol vychovaný vo výlučne mestskom prostredí. Doktorát z prírodných vied (RNDr.) získal v roku 1948 nemeckou prácou Sexuálne účinky látky včely medonosnej (Apis mellifica).

Svoj život po skončení štúdií spojil so Sárskou univerzitou v Saarbrücken a blízkom Homburgu v nemeckej spolkovej zemi Sársko. Univerzita vznikla po vojne v roku 1948. Tu nastúpil na Zoologický ústav Sárskej univerzity najprv ako asistent, potom ako docent a vedúci včelárskeho oddelenia. V roku 1963 sa stal profesorom zoológie Sárskej univerzity, v rokoch 1977 – 1979 bol prodekanom pre odbornú oblasť biológie.

Pokračoval aj ďalej v začatých výskumoch: skúmal vplyv elektrického a elektromagnetického poľa na živé organizmy, predovšetkým včely. Dokázal, že všetky fyzikálne javy vplývajú na chovanie včiel a zvyšujú ich agresivitu. V roku 1966 vyšlo vo Wittenbergu prvé vydanie jeho diela Die Orientierung der Tiere im Raum (Orientácia zvierat v priestore). Viacero štúdií mal Altmann uverejnených v rôznych zoologických zborníkoch v zahraničí. Svoju činnosť na univerzite skončil v roku 1988, keď odišiel do dôchodku.

Literatúra:

Archív Nory Baráthovej, Kežmarok. - použitá literatúra